LIETUVOS RESPUBLIKOS KULTŪROS MINISTRO

Į S A K Y M A S

DĖL MUZIEJinės veiklos projektų finansavimo iš dalies valstybės biudžeto lėšomis taisyklių, paraiškos, sutarties, sąmatos ir ataskaitų formų patvirtinimo

2013 m. balandžio 30 d. Nr. ĮV-333

Vilnius

Vadovaudamasis Kultūros ministerijos finansų kontrolės taisyklėmis, patvirtintomis Lietuvos Respublikos kultūros ministro 2010 m. spalio 26 d. įsakymu Nr. ĮV-531 bei siekdamas užtikrinti efektyvų Lietuvos Respublikos valstybės biudžeto lėšų panaudojimą ir finansinės atskaitomybės teisingumą,

1. T v i r t i n u pridedamas:

1.1. Muziejinės veiklos projektų finansavimo iš dalies valstybės biudžeto lėšomis taisykles;

1.2. Muziejinės veiklos projekto finansavimo iš dalies valstybės biudžeto lėšomis paraiškos formą;

1.3. Muziejinės veiklos projekto finansavimo iš dalies valstybės biudžeto lėšomis sutarties formą;

1.4. Muziejinės veiklos projekto finansavimo iš dalies valstybės biudžeto lėšomis išlaidų sąmatos formą;

1.5. Muziejinės veiklos projekto finansavimo iš dalies valstybės biudžeto lėšomis ataskaitos formą;

1.6. Muziejinės veiklos projekto įvykdymo faktines išlaidas patvirtinančių dokumentų sąrašo formą.

2. L a i k a u netekusiu galios Lietuvos Respublikos kultūros ministro 2012 m. sausio 12 d. įsakymą Nr. ĮV-25 „Dėl muziejinės veiklos projektų finansavimo iš dalies valstybės biudžeto lėšomis taisyklių, paraiškos, sutarties, sąmatos ir ataskaitų formų patvirtinimo“ (Žin., 2012, Nr. 11-487).

Kultūros ministras	Šarūnas Birutis

_________________

PATVIRTINTA

Lietuvos Respublikos kultūros ministro 2013 m. balandžio 30 d. įsakymu Nr. ĮV-333

MUZIEJINĖS VEIKLOS PROJEKTŲ FINANSAVIMO IŠ DALIES VALSTYBĖS BIUDŽETO LĖŠOMIS TAISYKLĖS

I. BENDROSIOS NUOSTATOS

1. Muziejinės veiklos projektų finansavimo iš dalies valstybės biudžeto lėšomis taisyklės (toliau – taisyklės) reglamentuoja Lietuvos Respublikos kultūros ministerijai (toliau – ministerija) pateiktų muziejinės veiklos projektų (toliau – projektai) kategorijas, vertinimo prioritetus ir kriterijus, paraiškų pateikimo ir svarstymo, valstybės biudžeto lėšų (toliau – lėšos) skyrimo ir atsiskaitymo už jų panaudojimą tvarką.

2. Lėšos projektams iš dalies finansuoti numatomos kiekvienais metais ministerijai skirtuose asignavimuose.

3. Paraiškas projektų finansavimui gauti gali teikti muziejai, biudžetinės įstaigos ir viešosios įstaigos, kurių steigimo dokumentuose nurodyta pagrindinė veikla – muziejinė, taip pat asocijuotos muziejų organizacijos, (toliau – projektų vykdytojai).

4. Šiose taisyklėse vartojamos sąvokos atitinka Lietuvos Respublikos muziejų įstatyme (Žin., 1995, Nr. 53-1292; 2003, Nr. 59-2638), Muziejuose esančių rinkinių apsaugos, apskaitos ir saugojimo instrukcijoje, patvirtintoje Lietuvos Respublikos kultūros ministro 2005 m. gruodžio 16 d. įsakymu Nr. ĮV-716 (Žin., 2006, Nr. 1-3), Muziejų vertinimo nuostatuose, patvirtintuose Lietuvos Respublikos kultūros ministro 2008 m. rugpjūčio 27 d. įsakymu Nr. ĮV-429 (Žin., 2008, Nr. 100-3872), apibrėžtas sąvokas.

II. PROJEKTŲ kategorijos, VERTINIMO PRIORITETAI IR KRITERIJAI

5. Projektai finansuojami konkurso būdu, teikiant kultūros ministro nustatytos formos projektų paraiškas.

6. Priimamos paraiškos šių kategorijų projektams finansuoti:

6.1. parodoms, jų leidiniams ir susijusioms viešinimo veikloms;

6.2. edukacinės veiklos projektams;

6.3. rinkinių ir kitiems tyrimams, ekspedicijoms bei jų publikacijoms;

6.4. muziejų konferencijoms ir jų leidiniams;

6.5. muziejų tarptautinio bendradarbiavimo projektams;

6.6. muziejų veiklos viešinimo projektams;

6.7. muziejų asocijuotų organizacijų veiklos projektams (jungtinėms parodoms bei jų leidiniams, konferencijoms, dalyvavimui muziejų specialistų kvalifikacijos kėlimo projektuose ir kitiems projektams).

7. Vertinant projektus, prioritetai teikiami (prioritetai išvardinti pagal svarbą):

7.1. muziejų tarptautinio bendradarbiavimo projektams (2013 metais – skirtiems Lietuvos pirmininkavimui Europos Sąjungos Tarybai);

7.2. išskirtinę svarbą Lietuvos kultūrai turintiems projektams;

7.3. rezistencijos ir tremties temai skirtiems muziejinės veiklos projektams;

7.4. muziejų, Muziejų vertinimo nuostatų nustatyta tvarka įtrauktų į Įvertintų muziejų sąrašą, skelbiamą ministerijos interneto svetainėje (www.lrkm.lt), projektams.

8. Projektai vertinami vadovaujantis šiais kriterijais:

8.1. projekto (paraiškos turinio) atitiktis nurodytiems prioritetams;

8.2. projekto ilgalaikis teigiamas poveikis ir nauda muziejams;

8.3. efektyvus projekto valdymas – pakankama projekto vykdytojų kvalifikacija ir patirtis, racionalus laiko, finansinių ir žmogiškųjų išteklių planavimas;

8.4. realūs, pasiekiami kiekybiniai ir kokybiniai projekto rezultatai;

8.5. projekto rezultatų sklaida ir užtikrintas tęstinumas;

8.6. tikslus ir realus projekto biudžetas, pagrįstos išlaidos.

9. Projektams skiriamų valstybės biudžeto lėšų santykinė dalis viso projekto poreikio atžvilgiu gali siekti iki 90 procentų.

10. Lėšos neskiriamos pastatų rekonstravimui ar remontui, ilgalaikio turto įsigijimui ar jo remontui, panaudojimui kitiems projektams bei dalyvavimo įvairių asociacijų veikloje išlaidoms padengti.

III. PARAIŠKŲ PATEIKIMO IR SVARSTYMO TVARKA

11. Kultūros ministro įsakymu patvirtintos formos paraiškos projektų finansavimui iš dalies gauti priimamos ministerijai interneto svetainėje (www.lrkm.lt) paskelbus projektų finansavimo iš dalies valstybės biudžeto lėšomis konkursą. Konkursas skelbiamas kiekvienų metų pirmąjį pusmetį.

12. Konkurso skelbime nurodoma:

12.1. paraiškų priėmimo laikas;

12.2. paraiškų pateikimo būdas;

12.3. paraiškas priimantis skyrius;

12.4. priemonės vykdytojo vardas, pavardė, telefonas, elektroninis paštas;

12.5. paraiškų vertinimo prioritetai ir kriterijai;

12.6. kita projektų vykdytojams svarbi informacija.

13. Vienas projekto vykdytojas gali teikti ne daugiau kaip 1 paraišką kiekvienai iš kategorijų, numatytų šių taisyklių 6.1–6.7 punktuose.

14. Kartu su paraiška privaloma pateikti:

14.1. juridinio asmens įstatų (nuostatų) kopijas, jei į šią priemonę paraišką teikia viešoji įstaiga;

14.2. kitą projekto vykdytojo nuožiūra svarbią informaciją (susitarimai su projekto partneriais, iliustracinė medžiaga ir kt.).

15. Paraiškoje projektų vykdytojai privalo nurodyti kitus projekto finansavimo šaltinius ir iš jų planuojamas gauti lėšų sumas bei planuojamas iš projekto gauti pajamas.

16. To paties projekto daliniam finansavimui gauti paraiška gali būti teikiama tik į vieną ministerijos strateginiame veiklos plane nurodytą programos priemonę. Jeigu projektą vykdo keli vykdytojai, projektas laikomas neskaidomu ir daliniam finansavimui gauti paraišką (paraiškoje privalo būti nurodyti visi vykdytojai) tik į vieną ministerijos strateginiame veiklos plane nurodytą programos priemonę turi teisę teikti tik vienas, pagrindinis, vykdytojas.

17. Paraiškos 1 egzempliorius siunčiamas registruotu laišku, per pasiuntinį arba pateikiamas ministerijos Bendrųjų reikalų skyriui. Pateikimo data laikoma pašto spaude pažymėta siuntimo data. Paraiškos elektroninė versija taip pat atsiunčiama skelbime nurodytu elektroniniu paštu.

18. Paraiškos nesvarstomos, jeigu nustatyta bent viena iš šių aplinkybių:

18.1. paraiška finansavimui gauti užpildyta neteisingai, pateikti ne visi paraiškoje nurodyti dokumentai ir per nustatytą terminą šie trūkumai nėra pašalinti;

18.2. paraiška pateikta pasibaigus ministerijos nustatytam paraiškų priėmimo terminui;

18.3. projekto vykdytojas nustatytais terminais neatsiskaitė su ministerija už iš valstybės biudžeto ankstesniais metais finansuotus projektus ar neįvykdė sutartyje dėl projekto finansavimo numatytų sąlygų;

18.4. projekto vykdytojas anksčiau gautas lėšas, skirtas projektams įgyvendinti, panaudojo ne pagal tikslinę paskirtį;

18.5. projekto vykdytojas pažeidė šių taisyklių 16 punkto reikalavimus.

19. Paraiškas svarsto ir kultūros ministrui teikia savo rekomendacijas dėl projektų finansavimo Muziejinės veiklos projektų ekspertų komisija (toliau – komisija), išskyrus atvejus, kai teisės aktai numato kitaip. Komisijos darbas organizuojamas vadovaujantis Kultūros ministerijos ekspertų komisijų nuostatais, patvirtintais Lietuvos Respublikos kultūros ministro 2004 m. gegužės 21 d. įsakymu Nr. ĮV-121 (Žin., 2004, Nr. 87-3186; 2005, Nr. 129-4654 ).

20. Komisijos sudėtį dvejiems metams tvirtina kultūros ministras.

21. Komisiją sudaro 7 nariai. Komisijos nariais kviečiami kompetentingi muziejininkai, restauratoriai, menininkai, kultūros specialistai. Komisijos sudėtis skelbiama ministerijos interneto svetainėje.

22. Komisijos posėdžiai ir sprendimai yra teisėti, kai posėdyje dalyvauja ne mažiau kaip 2/3 komisijos narių. Negalintys dalyvauti posėdyje komisijos nariai iki posėdžio pradžios gali pateikti nuomonę raštu posėdžio darbotvarkėje numatytais klausimais. Raštu pateiktą nuomonę įvertina posėdyje dalyvaujantys komisijos nariai. Komisija sprendimus priima paprasta posėdyje dalyvaujančių narių balsų dauguma. Balsams pasiskirsčius po lygiai, lemia komisijos pirmininko balsas.

23. Komisijos narys privalo nusišalinti ir neturi teisės dalyvauti svarstant konkrečias paraiškas bei teikti pasiūlymus dėl projektų finansavimo, jeigu:

23.1. jis dirba paraišką pateikusioje įstaigoje (asociacijoje) arba yra paraišką pateikusios įstaigos (asociacijos) steigėjas, akcininkas;

23.2. jis išrinktas į paraišką pateikusios įstaigos (asociacijos) valdymo organus;

23.3. jis yra projekto kūrybinės grupės narys;

23.4. jis yra susijęs giminystės ar svainystės ryšiais su paraišką pateikusios įstaigos (asociacijos) darbuotojais, steigėjais, akcininkais, valdymo organų nariais;

23.5. kitais atvejais, kai komisijos narys mano, kad yra galimas viešųjų ir privačiųjų interesų konfliktas.

24. Komisijos darbui vadovauja komisijos pirmininkas, renkamas komisijos narių paprasta balsų dauguma.

25. Komisijos sekretoriumi skiriamas priemonės vykdytojas, kuris nėra komisijos narys ir neturi balso teisės.

26. Komisijos sekretorius:

26.1. rengia skelbimus apie projektų konkursą pagal šių taisyklių 12 punkto reikalavimus ir organizuoja jo paskelbimą;

26.2. priima ir registruoja pateiktas paraiškas priemonės vykdymo paraiškų registro žurnale;

26.3. patikrina, ar gautos paraiškos atitinka taisyklėse nustatytus formaliuosius reikalavimus, bei įvertina paraiškos teikėjo atsiskaitymo ir dalinio finansavimo sutarčių įvykdymo rezultatus pagal visas ministerijos finansuotas programas;

26.4. informuoja projektų vykdytojus apie paraiškas, neatitinkančias formaliųjų reikalavimų, leidžia patikslinti duomenis ir teikia jas komisijai svarstyti;

26.5. renka komisijos narių raštu pateiktą informaciją apie galimą privačių ir viešų interesų konfliktą;

26.6. organizuoja ir protokoluoja komisijos posėdžius;

26.7. atlieka būtiną techninį darbą bendradarbiaujant su komisija rengiant finansinio sprendimo projektą;

26.8. vadovaudamasis finansiniu sprendimo projektu, rengia ministro įsakymo projektą, jeigu teisės aktai nenumato kitaip;

26.9. kultūros ministrui priėmus sprendimą dėl projektų finansavimo, pagal projektų vykdytojų pateiktus išlaidų paskaičiavimus derina ir rengia sutartis bei išlaidų sąmatas šiems projektams įgyvendinti, teikia Strateginio planavimo ir kontrolės departamento Finansų ir turto valdymo skyriui informaciją dėl lėšų perkėlimo tiesioginio pavaldumo įstaigoms;

26.10. registruoja pasirašytas sutartis priemonės vykdymo sutarčių registro žurnale;

26.11. siekdamas užtikrinti, kad sprendimai būtų įvykdyti tinkamai ir laiku, esant poreikiui, derina ir (ar) tikslina sutartis ir (ar) prie sutarčių esančias sąmatas;

26.12. renka nustatytos formos projektų vykdymo ataskaitas ir prižiūri, kad projektų vykdytojai laikytųsi sutartyje numatytų ataskaitų pateikimo ir (ar) patikslinimo terminų;

26.13. fiksuoja pavėlavusius pateikti ataskaitas bei netinkamai atsiskaičiusius projektų vykdytojus, apie tai juos informuoja ir primena sutarties sąlygas. Sutarties sąlygų neįvykdžiusius projektų vykdytojus įtraukia į neatsiskaičiusiųjų projektų vykdytojų sąrašą;

26.14. informuoja neatsiskaičiusius projektų vykdytojus apie jų prievolę grąžinti lėšas teisės aktų nustatyta tvarka ir apie tai, kad jų projektai vienerius metus nebus finansuojami;

26.15. patikrina pagal savo kompetenciją veiklos ir finansines ataskaitas, nustatydamas, ar lėšos panaudotos pagal sąmatoje prie sutarties nurodytą paskirtį, parašu patvirtina atliktą patikrą ir finansines ataskaitas kartu su informacija apie projekto vykdymui skirtų lėšų nepanaudotą likutį teikia Buhalterinės apskaitos ir atskaitomybės skyriaus darbuotojui, atsakingam už tos priemonės finansuojamų projektų patikrą;

26.16. atsakingam Buhalterinės apskaitos ir atskaitomybės skyriaus darbuotojui pagal kompetenciją atlikus finansinių ataskaitų patikrą ir pateikus priemonės vykdytojui sąrašą su informacija apie atsiskaitymus, įvertina, ar pasiektas projekto tikslas ir ar tinkamai panaudotos skirtos lėšos, t. y. atlieka paskesniąją finansų kontrolę;

26.17. nustačius, kad projektų vykdytojai lėšas faktiškai panaudojo nesivadovaudami patvirtinta išlaidų sąmata, laiku ar iš viso neįvykdė sutarties sąlygų, nedelsiant raštu informuoja projektų vykdytojus, jog jų projektai vienerius metus nebus finansuojami, bei nurodo, kad projekto vykdytojas privalo per 15 darbo dienų grąžinti ministerijai visą iš Lietuvos Respublikos valstybės biudžeto gautą sumą, bei informuoja apie tai, kad lėšų negrąžinus, jos bus išieškotos teisės aktų nustatyta tvarka;

26.18. rengia projektų įgyvendinimo ataskaitų suvestines ir iki kitų metų sausio 20 d. teikia jas programos koordinatoriui bei Buhalterinės apskaitos ir atskaitomybės skyriaus valstybės tarnautojui (darbuotojui), atsakingam už priemonės lėšų apskaitos vykdymą.

27. Projektų vykdytojų paraiškos, paraiškų ir sutarčių registracijos žurnalai, komisijos posėdžių protokolai, projektų įvykdymo rezultatų ataskaitos ir jų registravimo žurnalai saugomi trejus metus ministerijos Kultūros politikos departamento Informacinės visuomenės plėtros skyriuje. Projektų vykdytojų sutartys ir projektų įvykdymo faktines išlaidas patvirtinančių dokumentų sąrašai saugomi ministerijos Buhalterinės apskaitos ir atskaitomybės skyriuje teisės aktų nustatyta tvarka.

IV. LĖŠŲ SKYRIMO IR ATSISKAITYMO UŽ JŲ PANAUDOJIMĄ TVARKA

28. Sprendimą dėl lėšų skyrimo projektams finansuoti priima kultūros ministras, įvertinęs komisijos pateiktas rekomendacijas. Lėšos projektams finansuoti skiriamos kultūros ministro įsakymu. Komisija neteikia informacijos apie atskirų projektų vertinimus.

29. Kultūros ministro įsakymas, kuriuo lėšos paskirstomos projektams, yra skelbiamas ministerijos interneto svetainėje. Ministerijos interneto svetainėje taip pat skelbiamas visas konkursui pateiktų paraiškų sąrašas.

30. Projektų finansavimas vykdomas pagal ministerijos ir projekto vykdytojo, kuriam yra skiriamos lėšos, sudaromą kultūros ministro nustatytos formos sutartį ir ministerijos patvirtintą sąmatą, kuri yra neatskiriama sutarties dalis. Sutartyje nurodomi projekto įgyvendinimo terminai, finansavimo tvarka, atsiskaitymo būdai, šalių atsakomybė už sutarties nevykdymą ir kitos sąlygos. Nesudarius sutarties iki einamųjų metų rugsėjo 1 d. ne dėl ministerijos kaltės, kultūros ministro įsakymo punktas, kuriuo skiriamos lėšos daliniam finansavimui, netenka galios.

31. Su ministerijos tiesioginio pavaldumo biudžetinėmis įstaigomis sutartys nesudaromos. Tuo atveju, kai priimtas sprendimas dėl lėšų skyrimo ministerijai tiesiogiai pavaldžiai biudžetinei įstaigai, ministerijos Strateginio planavimo ir kontrolės departamento Finansų ir turto valdymo skyrius teisės aktų nustatyta tvarka patikslina tokios įstaigos atitinkamos programos sąmatą.

32. Valstybės biudžeto lėšos turi būti laikomos atskiroje šioms lėšoms skirtoje banko sąskaitoje.

33. Projektų administravimo išlaidos gali sudaryti iki 20 procentų lėšų sumos, skirtos projektui įgyvendinti.

34. Biudžetinės įstaigos negali naudoti projekto lėšų darbuotojų darbo užmokesčiui, biuro nuomai ir komunalinėms paslaugoms apmokėti.

35. Projektų nenumatytos išlaidos gali sudaryti iki 10 procentų lėšų sumos, skirtos projektui įgyvendinti.

36. Skirtos valstybės biudžeto lėšos negali būti naudojamos kitiems projektams įgyvendinti arba perkeliamos į kitus biudžetinius metus.

37. Projekto vykdytojas, negalintis vykdyti projekto pagal ministerijos patvirtintą sąmatą, turi ne vėliau kaip likus 10 darbo dienų iki sutartyje numatyto projekto įvykdymo termino pabaigos raštu kreiptis į ministeriją dėl jos tikslinimo ir nurodyti priežastis. Sąmatos tikslinti nereikia, jeigu skirtumas tarp planuotų ir faktiškai panaudotų lėšų pagal atskirą sąmatos straipsnį neviršija 20 procentų. Projekto vykdytojas, pateikęs argumentuotą raštą, taip pat turi teisę tikslinti sąmatos straipsnio eilučių formuluotes bei įsitraukti naujas (jeigu projekto vykdytojui pavyko sutaupyti lėšų ir jis nori už sutaupytas lėšas apmokėti už prekę ar paslaugą, kurią buvo įtraukęs į sąmatą prie paraiškos).

38. Sprendimą tikslinti sąmatą priima priemonės vykdytojas, įvertinęs projekto vykdytojo nurodytas priežastis. Kilus įtarimų dėl projekto turinio pasikeitimo, sprendimą tikslinti sąmatą priima komisija.

39. Projekto vykdytojui praleidus sąmatos tikslinimo terminą ar kitaip pažeidus sąmatų tikslinimo tvarką, sąmata netikslinama. Tokiu atveju išlaidos, viršijančios leidžiamus nukrypimus, yra pripažįstamos netinkamomis ir netinkamai panaudotos valstybės biudžeto lėšos privalo būti grąžintos į ministerijos nurodytą sąskaitą iki einamųjų biudžetinių metų pabaigos, bet ne vėliau nei iki gruodžio 15 d. Negrąžintos valstybės biudžeto lėšos išieškomos teisės aktų nustatyta tvarka.

40. Projekto vykdytojas, gavęs finansavimą projektui ir negalintis jo įvykdyti, turi ne vėliau kaip likus 20 darbo dienų iki sutartyje numatyto projekto įvykdymo termino pabaigos raštu apie tai informuoti ministeriją. Tokiu atveju projektui skirtos valstybės biudžeto lėšos privalo būti grąžintos į ministerijos nurodytą sąskaitą iki einamųjų biudžetinių metų pabaigos, bet ne vėliau nei iki gruodžio 15 d. Negrąžintos lėšos išieškomos teisės aktų nustatyta tvarka.

41. Projekto vykdytojas už gautas lėšas atsiskaito sutartyje nustatyta tvarka ir teikia priemonės vykdytojui kultūros ministro nustatytų formų Lietuvos Respublikos valstybės biudžeto lėšomis iš dalies finansuojamo projekto įvykdymo ataskaitą ir projekto įvykdymo faktines išlaidas patvirtinančių dokumentų sąrašą. Ministerijos tiesioginio pavaldumo biudžetinės įstaigos teikia tik Lietuvos Respublikos valstybės biudžeto lėšomis iš dalies finansuojamo projekto įvykdymo ataskaitą.

42. Lietuvos Respublikos valstybės biudžeto lėšomis iš dalies finansuojamo projekto įvykdymo ataskaitoje projekto vykdytojas privalo nurodyti ir kitus projekto finansavimo šaltinius, iš jų gautų lėšų sumas bei planuojamas gauti pajamas iš įvykdyto projekto.

43. Lėšos gali būti naudojamos tik tinkamoms projekto išlaidoms padengti. Išlaidos yra tinkamos, jeigu jos yra:

43.1. tiesiogiai susijusios su projektu ir būtinos jo įgyvendinimui;

43.2. patirtos einamaisiais metais ir projekto vykdymo laikotarpiu (nurodytu projekto paraiškoje ir sutartyje);

43.3. išlaidų paskirtis atitinka sąmatoje prie sutarties nurodytas išlaidas;

43.4. išlaidos aiškiai identifikuojamos ir pagrįstos teisės aktų reikalavimus atitinkančiais apskaitos dokumentais.

44. Ministerijai pareikalavus, projekto vykdytojas turi pateikti visus išlaidas pateisinančius ir apmokėjimą įrodančius dokumentus ir jų patvirtintas kopijas.

Išlaidas pateisinančiais dokumentais laikomi: projekto vykdytojo prekių ar paslaugų tiekėjų pateiktos sąskaitos faktūros ar PVM sąskaitos faktūros, kasos aparatų kvitai, perdavimo–priėmimo aktai, darbo laiko apskaitos žiniaraščiai ir kt. dokumentai, kurie atitinka Lietuvos Respublikos teisės aktuose nustatytus reikalavimus.

Išlaidų apmokėjimą patvirtinančiais dokumentais laikomi: banko sąskaitos išrašas, kasos išlaidų orderiai ir kt. dokumentai, įrodantys, kad pagal išlaidas pateisinančius dokumentus buvo atlikti mokėjimai.

45. Valstybės biudžeto lėšos projektų vykdytojams pervedamos pagal nustatytas valstybės iždo valdymo procedūras.

46. Projekto vykdytojui pažeidus šių taisyklių ir sutarties reikalavimus, visos gautos lėšos privalo būti grąžinamos ministerijai per ministerijos nustatytą laikotarpį, negrąžintos lėšos išieškomos teisės aktų nustatyta tvarka, o projekto vykdytojas praranda teisę 1 (vienerius) metus gauti dalinį finansavimą iš ministerijos strateginiame veiklos plane nurodytų programų.

_________________

Forma patvirtinta

Lietuvos Respublikos kultūros ministro 2013 m. balandžio 30 d. įsakymu Nr. ĮV-333

(Muziejinės veiklos projekto finansavimo iš dalies valstybės biudžeto lėšomis paraiškos forma)

Gauta (data) 20 __ m. ____________ mėn. ____ d. Paraiškos Nr. _______________

MUZIEJINĖS VEIKLOS PROJEKTO FINANSAVIMO IŠ DALIES VALSTYBĖS BIUDŽETO LĖŠOMIS

PARAIŠKA

1. Informacija apie projekto vykdytoją:

1.1. Juridinio asmens pavadinimas, teisinė forma, kodas

...

...

1.2. Buveinės adresas, telefono nr., el. pašto adresas

...

...

1.3. Juridinio asmens vadovo vardas, pavardė, telefono nr., el. pašto adresas

...

...

1.4. Projekto vadovo vardas, pavardė, telefono nr., el. pašto adresas

...

...

1.5. Ar projekto vykdytojas yra įtrauktas į Įvertintų muziejų sąrašą? (tai, kas tinkama, pažymėkite; jeigu pažymėjote „Taip“, nurodykite tai patvirtinančio kultūros ministro įsakymo datą ir numerį)

Taip Ne

...

2. Informacija apie projektą:

2.1. Pavadinimas

2.2. Kategorija, į kurią teikiamas projektas (tai, kas tinkama, pažymėkite):

	parodos, jų leidiniai ir susijusios viešinimo veiklos;

	edukacinės veiklos projektai;

	rinkinių ir kiti tyrimai, ekspedicijos bei jų publikacijos;

	muziejų konferencijos ir jų leidiniai;

	muziejų tarptautinio bendradarbiavimo projektai;

	muziejų veiklos viešinimo projektai;

	muziejų asocijuotų organizacijų veiklos projektai (jungtinės parodos bei jų leidiniai, konferencijos, dalyvavimas muziejų specialistų kvalifikacijos kėlimo projektuose ir kiti projektai).

2.3. Įgyvendinimo vieta

2.4. Įgyvendinimo data (turi būti tiksliai nurodyta projekto pradžios ir pabaigos data)

...

2.5. Trumpas projekto apibūdinimas (projekto tikslai ir uždaviniai, tema, dalyviai, auditorija ir pan.)

...

...

...

...

2.6. Projekto įgyvendinimo planas (projekto veiklos ir jų terminai, laukiami projekto rezultatai (planuojami rezultatai turi būti realūs ir įvykdomi, sudarantys galimybę vertinti projekto iškeltų tikslų įgyvendinimą) ir pan.)

...

...

...

...

2.7. Projekto tęstinumo perspektyvos

...

...

2.8. Informacija apie projekto sklaidą viešojo informavimo priemonėse

...

...

...

3. Projekto finansavimas ir planuojamos pajamos:

3.1. Visas projekto biudžetas	Lt

3.2. Iš Kultūros ministerijos prašomo finansavimo dydis	Lt

3.3. Duomenys apie projekto partnerius ir rėmėjus, jų finansinį indėlį ar numatomas suteikti paslaugas

...

3.4. Planuojamos pajamos iš projekto veiklos

...

4. Valstybės biudžeto lėšomis finansuotų projektų vykdymo patirtis:

(Išvardinti per paskutinius dvejus kalendorinius metus valstybės biudžeto lėšomis finansuotus vykdytus projektus. Nurodyti jiems skirtą valstybės biudžeto lėšų sumą, projekto rezultatus. Pateikti informaciją apie atsiskaitymą už valstybės biudžeto lėšas (atsiskaityta, neatsiskaityta).

Eil. Nr.	Projekto pavadinimas, sutarties numeris ir data	Skirta valstybės biudžeto lėšų suma	Projekto įvykdymo rezultatai	Atsiskaitymas už gautas valstybės biudžeto lėšas
4.1.
4.2.
4.3.

* Jei reikia – įterpti papildomų eilučių.

5. Detali projekto išlaidų sąmata:

1.	Atlyginimų su mokesčiais fiziniams asmenims išlaidos (projekto vykdytojo darbuotojų atlyginimai (išskyrus biudžetines įstaigas); atlyginimai pagal autorines sutartis; atlyginimai pagal sutartis dėl atlikėjų teisių; atlyginimai pagal atlikėjo ir kitų atlygintinų paslaugų sutartis; atlyginimai asmenims, turintiems verslo liudijimus ar individualios veiklos pažymas)
Kiekis	Visa suma, Lt	Iš KM prašoma suma, Lt
1.
2.
Iš viso:
2.	Paslaugų išlaidos (transporto, patalpų, technikos nuomos, spaudos, vertimų, reklamos, maitinimo, kelionių, apgyvendinimo išlaidos ir kt.)
Visa suma, Lt	Iš KM prašoma suma, Lt
1.
2.
Iš viso:
3.	Prekių išlaidos (projekto tikslams pasiekti būtinos prekės, kurių vnt. kaina yra iki 1000 Lt)
Vnt. kaina (iki 1000 Lt)	Kiekis	Visa suma, Lt	Iš KM prašoma suma, Lt
1.
2.
Iš viso:
4.	Komandiruočių ir kviestinių projekto dalyvių piniginių kompensacijų išlaidos (kelionės, nakvynės bei dienpinigių / maistpinigių išlaidos, kompensuojamos pagal išlaidas patvirtinančius dokumentus, vadovaujantis Lietuvos Respublikos Vyriausybės 2003 m. gruodžio 2 d. nutarimu Nr. 1515 „Dėl neapmokestinamųjų piniginių kompensacijų dydžių nustatymo” (Žin., 2003, Nr. 114-5152) ir Tarnybinių komandiruočių išlaidų apmokėjimo biudžetinėse įstaigose taisyklėmis, patvirtintomis Lietuvos Respublikos Vyriausybės 2004 m. balandžio 29 d. nutarimu Nr. 526 (Žin., 2004, Nr. 74-2555)
Vnt. kaina	Visa suma, Lt	Iš KM prašoma suma, Lt
1.
2.
Iš viso:
5.	Administravimo išlaidos (iki 20 % - projekto tikslams pasiekti būtinos išlaidos: projekto vadovo ir darbuotojų darbo užmokesčio (išskyrus biudžetines įstaigas), biuro nuomos ir komunalinių paslaugų (išskyrus biudžetines įstaigas), ryšių paslaugų, kanceliarinių prekių išlaidos)
Visa suma, Lt	Iš KM prašoma suma, Lt
1.
2.
Iš viso:
6.	Nenumatytos išlaidos (iki 10 % – tik tiesiogiai su projekto vykdymu susijusios, kituose straipsniuose nenurodytos išlaidos, išskyrus administravimo išlaidas)
Visa suma, Lt	Iš KM prašoma suma, Lt
1.	Nenumatytos išlaidos
Iš viso:
Iš viso:

PRIDEDAMA:

1. Juridinio asmens įstatų (nuostatų) kopija, jei į šią priemonę paraišką teikia viešoji įstaiga.

2. Kita projekto vykdytojo manymu svarbi informacija (nurodyti konkrečius dokumentus).

Tvirtinu, kad paraiškoje pateikta informacija yra tiksli ir teisinga; dėl šio projekto (ar jo dalies) įgyvendinimo tais pačiais biudžetiniais metais dalinio finansavimo pagal kitas Kultūros ministerijos strateginiame veiklos plane nurodytas programas ir/ar priemones nėra kreiptasi. Gavęs (-usi) Kultūros ministerijos finansavimą įsipareigoju pateikti galutines ataskaitas.

____________________ (Juridinio asmens vadovo vardas, pavardė)	A. V.	_________________ (parašas)

____________________ (Juridinio asmens vyriausiojo buhalterio (finansininko) vardas ir pavardė)	_________________ (parašas)

_________________

Forma patvirtinta

Lietuvos Respublikos kultūros ministro 2013 m. balandžio 30 d. įsakymu Nr. ĮV-333

(Muziejinės veiklos projekto finansavimo iš dalies valstybės biudžeto lėšomis sutarties forma)

MUZIEJINĖS VEIKLOS PROJEKTO FINANSAVIMO IŠ DALIES VALSTYBĖS BIUDŽETO LĖŠOMIS

SUTARTIS

20 m. d. Nr. ______

Vilnius

Lietuvos Respublikos kultūros ministerija (toliau – Ministerija), atstovaujama ____________________, ir	(toliau –

(projekto vykdytojo pavadinimas, teisinė forma, kodas)

Vykdytojas), atstovaujama(-s)	(toliau

(projekto vykdytojo vadovo pareigų pavadinimas, vardas, pavardė)

kartu – Šalys), sudarė šią sutartį:

1. Sutarties dalykas:

1.1. Šios sutarties dalykas yra projekto

(projekto pavadinimas)

(toliau – projektas) įgyvendinimo dalinis finansavimas.

1.2. Priemonės kodas Ministerijos strateginiame veiklos plane	.

2. Šalių įsipareigojimai:

2.1. Ministerija įsipareigoja:

2.1.1. vadovaudamasi Lietuvos Respublikos kultūros ministro 20___ m.	d.

įsakymo Nr. ___ _______ punktu, iš dalies finansuoti šios sutarties 1.1 punkte nurodytą projektą ir skirti šiam tikslui, atsižvelgiant į pridedamą Ministerijos patvirtintą sąmatą (toliau – sąmata), kuri yra neatskiriama šios sutarties dalis,	litų;

(suma skaičiais ir žodžiais)

2.1.2. lėšas pervesti Vykdytojui (____________) į atskirą sąskaitą, skirtą tik valstybės

(juridinio asmens kodas)

biudžeto lėšoms,__________________, esančią

(sąskaitos numeris) (banko pavadinimas, kodas)

2.2. Vykdytojas įsipareigoja:

2.2.1. sutarties 1.1 punkte nurodytą projektą įgyvendinti iki 20___ m. ________ d. ;

2.2.2. skirtas valstybės biudžeto lėšas naudoti tik pagal prie šios sutarties patvirtintą sąmatą ir tik tinkamoms projekto išlaidoms padengti. Išlaidos yra laikomos tinkamomis, jeigu jos yra:

2.2.2.1. tiesiogiai susijusios su projektu ir būtinos jo įgyvendinimui;

2.2.2.2. patirtos einamaisiais metais ir projekto vykdymo laikotarpiu (iki šios sutarties 2.2.1 punkte nurodyto termino);

2.2.2.3. išlaidų paskirtis atitinka sąmatoje prie sutarties nurodytas išlaidas;

2.2.2.4. išlaidos aiškiai identifikuojamos ir pagrįstos teisės aktų reikalavimus atitinkančiais apskaitos dokumentais;

2.2.3. užtikrinti, kad perkant prekes, paslaugas, darbus valstybės biudžeto lėšomis būtų laikomasi tiekėjų lygiateisiškumo, skaidrumo ir nešališkumo principų, atitinkamų teisės aktų reikalavimų. Užtikrinti, kad perkant prekes, paslaugas, darbus būtų laikomasi Lietuvos Respublikos viešųjų pirkimų įstatymo (Žin., 1996, Nr. 84-2000; 2006, Nr. 4-102) ir kitų teisės aktų nustatytos tvarkos, jeigu Vykdytojas yra perkančioji organizacija;

2.2.4. apskaitą, susijusią su projekto įgyvendinimu, tvarkyti vadovaujantis Lietuvos Respublikos teisės aktais;

2.2.5. įgyvendinus projektą (terminas nurodytas 2.2.1 punkte) per 10 darbo dienų, bet ne vėliau nei iki gruodžio 15 d., Ministerijos Kultūros politikos departamento Informacinės visuomenės plėtros skyriui pateikti:

2.2.5.1. kultūros ministro nustatytos formos ataskaitą apie projekto įvykdymo rezultatus, numatytų tikslų įgyvendinimą, paramą iš kitų finansavimo šaltinių, projekto dalyvių skaičių ir kitus veiksnius;

2.2.5.2. kultūros ministro nustatytos formos projekto įvykdymo faktines išlaidas patvirtinančių dokumentų sąrašą;

2.2.6. Ministerijai pareikalavus, pateikti visus išlaidas pateisinančius ir atsiskaitymą įrodančius dokumentus ar jų tinkamai patvirtintas kopijas. Jeigu pateiktų išlaidas pateisinančių ir apmokėjimą įrodančių dokumentų turinys aiškiai neįrodo patirtų išlaidų pobūdžio ir paskirties, Ministerija pasilieka teisę nepriimti tokių dokumentų, kaip netinkamų;

2.2.7. projekto reklaminėje medžiagoje nurodyti, kad projektą iš dalies finansuoja Lietuvos Respublikos kultūros ministerija;

2.2.8. nepanaudotas valstybės biudžeto lėšas pasibaigus projektui per 5 darbo dienas, bet ne vėliau kaip iki einamųjų biudžetinių metų gruodžio 15 d., grąžinti į Ministerijos sąskaitą (LT44 7300 0100 0245 6468);

2.2.9. neperleisti jokių savo teisių ir įsipareigojimų, kylančių iš šios sutarties, tretiesiems asmenims.

3. Papildomos sutarties sąlygos:

3.1. Vykdytojas, negalintis vykdyti projekto pagal Ministerijos patvirtintą sąmatą, turi ne vėliau kaip likus 10 darbo dienų iki sutarties 2.2.1 punkte numatyto projekto įvykdymo termino pabaigos raštu kreiptis į Ministeriją dėl jos tikslinimo ir nurodyti priežastis. Sąmatos tikslinti nereikia, jeigu skirtumas tarp planuotų ir faktiškai panaudotų lėšų pagal atskirą sąmatos straipsnį neviršija 20 procentų. Vykdytojas, pateikęs argumentuotą raštą, taip pat turi teisę tikslinti sąmatos straipsnio eilučių formuluotes bei įsitraukti naujas (jeigu projekto vykdytojui pavyko sutaupyti lėšų ir jis nori už sutaupytas lėšas apmokėti už prekę ar paslaugą, kurią buvo įtraukęs į sąmatą prie paraiškos). Kartu su prašymu pateikiama patikslinta projekto sąmata.

3.2. Įvykdžius projektą, praleidus sąmatos tikslinimo terminą ar kitaip pažeidus sąmatos tikslinimo tvarką, sąmata netikslinama. Tokiu atveju išlaidos, viršijančios leidžiamus nukrypimus, pripažįstamos netinkamomis ir netinkamai panaudotos valstybės biudžeto lėšos turi būti grąžintos Ministerijai iki einamųjų biudžetinių metų pabaigos, bet ne vėliau nei iki gruodžio 15 d. Negrąžintos valstybės biudžeto lėšos išieškomos teisės aktų nustatyta tvarka.

3.3. Jeigu viena iš šalių dėl nenumatytų priežasčių negali įvykdyti kurio nors šios sutarties punkto, apie tai ne vėliau kaip likus 20 darbo dienų iki sutarties 2.2.1 punkte nurodyto projekto įvykdymo termino pabaigos privalo informuoti kitą šalį dėl sutarties papildymo, pakeitimo.

3.4. Vykdytojas, gavęs finansavimą projektui ir negalintis jo įvykdyti, apie tai ne vėliau kaip likus 20 darbo dienų iki sutarties 2.2.1 punkte nurodyto projekto įvykdymo termino pabaigos privalo informuoti Ministeriją. Tokiu atveju projektui skirtos valstybės biudžeto lėšos privalo būti grąžintos į Ministerijos nurodytą sąskaitą iki einamųjų biudžetinių metų pabaigos, bet ne vėliau nei iki gruodžio 15 d. Negrąžintos lėšos išieškomos teisės aktų nustatyta tvarka.

3.5. Ministerija neatsako už sutarties vykdymo nesklandumus, kylančius dėl sutartyje neteisingai nurodytų Vykdytojo rekvizitų bei kitų duomenų. Už jų tikslumą ir teisingumą atsako Vykdytojas.

3.6. Sutarties sąlygos gali būti keičiamos ir pildomos tik raštišku šalių susitarimu.

3.7. Sutartis gali būti nutraukta:

3.7.1. rašytiniu sutarties šalių susitarimu;

3.7.2. vienos iš sutarties šalių rašytiniu reikalavimu, jei kita šalis nevykdo ar netinkamai vykdo šioje sutartyje nustatytus įsipareigojimus, apie tai raštu informuojant kaltąją sutarties šalį ne vėliau nei prieš 14 kalendorinių dienų iki numatomo sutarties nutraukimo.

3.8. Ginčai dėl šios sutarties vykdymo sprendžiami šalių susitarimu, o nesusitarus – Lietuvos Respublikos įstatymų nustatyta tvarka.

3.9. Sutartį nutraukus dėl Vykdytojo kaltės, Vykdytojas privalo per 15 kalendorinių dienų nuo sutarties nutraukimo dienos grąžinti Ministerijai visą gautą iš Lietuvos Respublikos valstybės biudžeto sumą. Negrąžintos valstybės biudžeto lėšos išieškomos teisės aktų nustatyta tvarka.

3.10. Sutartį nutraukus dėl Ministerijos kaltės, Ministerija pagal Vykdytojo pateiktus atsiskaitymo dokumentus apmoka sąmatoje numatytas projekto vykdymo išlaidas, padarytas iki sutarties nutraukimo dienos, tačiau ne daugiau, negu buvo numatyta sutarties 2.1.1 punkte.

3.11. Nustačius, kad Vykdytojas paraišką to paties projekto daliniam finansavimui gauti pateikė daugiau kaip vieną Ministerijos strateginiame plane nurodytą programos priemonę arba paraišką to paties projekto daliniam finansavimui gauti taip pat pateikė ir kitas (-i) Vykdytojo partneris (-iai), visos gautos valstybės biudžeto lėšos privalo būti grąžintos Ministerijai per Ministerijos nustatytą laikotarpį. Negrąžintos valstybės biudžeto lėšos išieškomos teisės aktų nustatyta tvarka.

3.12. Sutartis sudaryta dviem vienodą juridinę galią turinčiais egzemplioriais, po vieną kiekvienai šaliai.

3.13. Sutartis įsigalioja nuo pasirašymo dienos.

4. Šalių rekvizitai:

Ministerija	Vykdytojas
Lietuvos Respublikos kultūros ministerija
Kodas 188683671
J. Basanavičiaus g. 5, LT-01118 Vilnius
Sąsk. Nr. LT44 7300 0100 0245 6468
AB bankas „Swedbank“
Banko kodas 73000
Telefonas (8 5) 219 3417, (8 5) 219 3418
Faksas (8 5) 262 3120

___________________ (pareigų pavadinimas)	________________ (pareigų pavadinimas)

___________________ (parašas)	________________ (parašas)

___________________ (vardas, pavardė)	________________ (vardas, pavardė)

_________________

Forma patvirtinta

Lietuvos Respublikos kultūros ministro 2013 m. balandžio 30 d. įsakymu Nr. ĮV-333

(Muziejinės veiklos projekto finansavimo iš dalies valstybės biudžeto lėšomis sąmatos išlaidų forma)

TVIRTINU

Lietuvos Respublikos kultūros ministerija

__________________________

(pareigų pavadinimas)

__________________________

(parašas)

__________________________

(vardas, pavardė)

MUZIEJINĖS VEIKLOS PROJEKTO FINANSAVIMO IŠ DALIES VALSTYBĖS BIUDŽETO LĖŠOMIS IŠLAIDŲ SĄMATA

(Priem. kodas: 04-005-01-02-08., funkc. klasif. kodas: 8.3.1.2., str. 2.8.1.1.1.2)

20___ m. _____________ mėn. ___ d. Nr.

_

(Projekto vykdytojo pavadinimas ir teisinė forma)

_

(Projekto pavadinimas)

Nr.	Išlaidų pavadinimas
1.	Atlyginimų su mokesčiais fiziniams asmenims išlaidos (projekto vykdytojo darbuotojų atlyginimai (išskyrus biudžetines įstaigas); atlyginimai pagal autorines sutartis; atlyginimai pagal sutartis dėl atlikėjų teisių; atlyginimai pagal atlikėjo ir kitų atlygintinų paslaugų sutartis; atlyginimai asmenims, turintiems verslo liudijimus ar individualios veiklos pažymas)
Suma Lt
1.
2.
3.
4.
Iš viso:
2.	Paslaugų išlaidos (transporto, patalpų, technikos nuomos, spaudos, vertimų, reklamos, maitinimo, kelionių, apgyvendinimo išlaidos ir kt.)
Suma Lt
1.
2.
3.
4.
Iš viso:
3.	Prekių išlaidos (projekto tikslams pasiekti būtinos prekės, kurių vnt. kaina yra iki 1000 Lt)
Vnt. kaina	Suma Lt
1.
2.
3.
4.
Iš viso:
4.	Komandiruočių ir kviestinių projekto dalyvių piniginių kompensacijų išlaidos (kelionės, nakvynės bei dienpinigių / maistpinigių išlaidos, kompensuojamos pagal išlaidas patvirtinančius dokumentus, vadovaujantis Lietuvos Respublikos Vyriausybės 2003 m. gruodžio 2 d. nutarimu Nr. 1515 „Dėl neapmokestinamųjų piniginių kompensacijų dydžių nustatymo“ (Žin., 2003, Nr. 114-5152) ir Tarnybinių komandiruočių išlaidų apmokėjimo biudžetinėse įstaigose taisyklėmis, patvirtintomis Lietuvos Respublikos Vyriausybės 2004 m. balandžio 29 d. nutarimu Nr. 526 (Žin., 2004, Nr. 74-2555)
Vnt. kaina	Suma Lt
1.
2.
3.
4.
Iš viso:
5.	Administravimo išlaidos (iki 20 % – projekto tikslams pasiekti būtinos išlaidos: projekto vadovo ir darbuotojų darbo užmokesčio (išskyrus biudžetines įstaigas), biuro nuomos ir komunalinių paslaugų (išskyrus biudžetines įstaigas), ryšių paslaugų, kanceliarinių prekių išlaidos)
Suma Lt
1.
2.
3.
Iš viso:
6.	Nenumatytos išlaidos (iki 10 % – tik tiesiogiai su projekto vykdymu susijusios, kituose straipsniuose nenurodytos išlaidos, išskyrus administravimo išlaidas)
Suma Lt
1.	Nenumatytos išlaidos (išlaidų pavadinimas ir paskirtis nurodomi ataskaitoje)
Iš viso:
IŠ VISO:

____________________ Projekto vykdytojo vadovo vardas ir pavardė	A. V.	_________________ (parašas)

____________________ Projekto vykdytojo vyriausiojo finansininko vardas ir pavardė	_________________ (parašas)

_________________

Forma patvirtinta

Lietuvos Respublikos kultūros ministro 2013 m. balandžio 30 d. įsakymu Nr. ĮV-333

(Muziejinės veiklos projekto finansavimo iš dalies valstybės biudžeto lėšomis ataskaitos forma)

MUZIEJINĖS VEIKLOS PROJEKTO FINANSAVIMO IŠ DALIES

VALSTYBĖS BIUDŽETO LĖŠOMIS

ATASKAITA

__________________________________________________

(projekto vykdytojo pavadinimas, teisinė forma, kodas)

________________________________________________________

(projekto vykdytojo adresas, telefonas, el. pašto adresas)

Lietuvos Respublikos kultūros ministerija

J. Basanavičiaus g. 5, LT-01118

Vilnius

_

(projekto pavadinimas kilmininko linksniu, didžiosiomis paryškintomis raidėmis)

ĮVYKDYMO 20 ______ M.

ATASKAITA

___________ Nr. __________

(data)

Priemonė ______________________________

(Kultūros ministerijos priemonės pavadinimas)

Priemonės kodas _______________________________________________________

(Priemonės kodas pagal Lietuvos Respublikos kultūros ministerijos strateginio veiklos plano 1 formą)

Sutartyje (___________, Nr. ____) nurodytas projekto įgyvendinimo terminas: 20__ m. _______ __ d.

(data)

Projekto vykdymo rezultatų analizė

Projekto tikslų ir uždavinių įgyvendinimas
Pasiekti rezultatai skaičiais (kiekybiniai ir/ar kokybiniai rodikliai)
Informacija apie projekto tęstinumo perspektyvas
Informacija apie projekto sklaidą viešojo informavimo priemonėse
Informacija apie kitus projekto finansavimo šaltinius, jų finansinį indėlį
Informacija apie iš projekto gautas faktines pajamas

Patvirtiname, kad projekto vykdymui skirtos lėšos

(suma skaičiais ir žodžiais)

_	panaudotos pagal paskirtį išlaidų sąmatoje prie 20 ____ m.

_________ mėn. ____ d. sutarties Nr. _______ nurodytoms išlaidoms padengti.

(Nepanaudotos lėšos ____________ Lt (____________________________ litų)

(suma skaičiais ir žodžiais)

grąžintos į Kultūros ministerijos sąskaitą

(grąžinimo dokumento data ir Nr.)

Išlaidų sumos atitinka išlaidas pateisinančius dokumentus, nurodytus faktines projekto išlaidas pagrindžiančių dokumentų sąraše. Visos ministerijos skirtos lėšos panaudotos projekto tikslui pasiekti.

Projekto vykdytojo vadovas	______________ (parašas)	________________ (vardas, pavardė)

Vyriausiasis buhalteris (finansininkas)	______________ (parašas)	________________ (vardas, pavardė)

Ataskaitą užpildęs asmuo:

___________________________

Vardas, pavardė, tel., el. pašto adresas

ATASKAITĄ PRIĖMĖ:

_

(Kultūros ministerijos valstybės tarnautojo (darbuotojo), atsakingo už priemonės vykdymą, pareigų pavadinimas)

____________________

(parašas)

____________________

(vardas, pavardė)

____________________

(data)

_________________

Forma patvirtinta

Lietuvos Respublikos kultūros ministro 2013 m. balandžio 30 d. įsakymu Nr. ĮV-333

(Muziejinės veiklos projekto įvykdymo faktines išlaidas patvirtinančių dokumentų sąrašo forma)

_________________________________________________

(Projekto vykdytojo pavadinimas, teisinė forma, įmonės kodas)

_________________________________________________

(Projekto pavadinimas, sutarties data ir numeris)

______________________________________________________________

(Projekto įvykdymo data)

PROJEKTO ĮVYKDYMO FAKTINES IŠLAIDAS PATVIRTINANČIŲ DOKUMENTŲ SĄRAŠAS

Eilės Nr.	Išlaidos pagal patvirtintą sąmatą prie sutarties	Faktines išlaidas patvirtinantys dokumentai (sutartys, priėmimo–perdavimo aktai, sąskaitos, PVM sąskaitos faktūros, priskaitymo žiniaraščiai ir kt.)	išlaidų pavadinimas ir paskirtis

data	numeris	pavadinimas	prekių ar paslaugų teikėjas	suma litais

pavadinimas	suma litais

1	2	3	4	5	6	7	8	9
Iš viso:	0,00	0,00

Patvirtiname, kad šioje ataskaitoje nurodytos išlaidų sumos apmokėtos iš Ministerijos pervestų lėšų projektui vykdyti ir atitinka išlaidas pateisinančius dokumentus.

Remiantis Viešųjų pirkimų įstatymo 4 str. 2 d., projekto vykdytojas yra / nėra perkančioji organizacija (tai, kas tinkama, pabraukti).

Lėšos panaudotos laikantis tiekėjų lygiateisiškumo, skaidrumo ir nešališkumo principų, atitinkamų teisės aktų reikalavimų bei vadovaujantis Viešųjų pirkimų įstatymo nustatyta tvarka (jeigu projekto vykdytojas yra perkančioji organizacija).

(Jeigu projekto vykdytojas yra perkančioji organizacija, nurodyti viešųjų pirkimų būdus, apimtis ir pan., taikytus valstybės biudžeto lėšomis perkant prekes, paslaugas ir kt.)

Projekto vykdytojo vadovas	________________________
(vardas ir pavardė, parašas)
Vyriausiasis buhalteris (finansininkas)	________________________
(vardas ir pavardė, parašas)
Ataskaitą užpildęs asmuo	___________________________
(Vardas ir pavardė, tel. Nr., el. pašto adresas)
ATASKAITĄ PRIĖMĖ:	PATIKRINO, AR LĖŠOS PANAUDOTOS PAGAL SUTARTYJE NUMATYTAS SĄLYGAS:
____________________________________________	________________________________________________
(Kultūros ministerijos valstybės tarnautojo ar darbuotojo, atsakingo už priemonės vykdymą, pareigų pavadinimas, vardas ir pavardė)	(Kultūros ministerijos valstybės tarnautojo ar darbuotojo, atsakingo už priemonės vykdymą, pareigų pavadinimas, vardas ir pavardė)

________________________________________________
Parašas ir ataskaitos gavimo data	(Parašas, išvados ir perdavimo Buhalterinės
apskaitos ir atskaitomybės skyriui data)
ATASKAITĄ PRIĖMĖ IR PATIKRINO:
_____________________________________________
(Kultūros ministerijos Buhalterinės apskaitos ir atskaitomybės skyriaus valstybės tarnautojo ar darbuotojo pareigų pavadinimas, vardas ir pavardė)

________________________________________
(Parašas, data ir išvados apie įtraukimą į apskaitą)

_________________